OBRAZLOŽITVENI MEMORANDUM

1. OZADJE PREDLOGA

1.1. Večletni finančni okvir za obdobje 2007–2013

V okviru večletnega finančnega okvira za obdobje 2007–2013 je bil uveden „Splošni program za varnost in varstvo svoboščin“. Ključni cilji tega programa so bili zagotoviti učinkovito operativno sodelovanje v boju proti terorizmu (vključno z njegovimi posledicami) ter organiziranemu in splošnemu kriminalu, podpirati zagotavljanje obveščevalnih podatkov na evropski ravni ter krepiti ukrepe za preprečevanje kriminala in terorizma, da bi se spodbujale varne družbe, ki temeljijo na načelu pravne države.

Ker so se ti cilji opirali na različne pravne podlage v Pogodbah in v temelju različne pravne sisteme, sta splošni program sestavljala dva ločena pravna akta. Tako je bil s Sklepom Sveta 2007/125/PNZ uveden posebni program „Preprečevanje kriminala in boj proti njemu“ (v nadaljnjem besedilu: posebni program ISEC). Ta program se je navezoval na štiri tematska področja, in sicer preprečevanje kriminala in kriminologijo, pregon, zaščito prič in podporo pričam ter zaščito žrtev. S Sklepom Sveta 2007/124/ES, Euratom je bil uveden drugi posebni program „Preprečevanje, pripravljenost in obvladovanje posledic v zvezi s terorizmom ter drugimi tveganji, povezanimi z varnostjo“ (v nadaljnjem besedilu: posebni program CIPS). Glavni cilj tega programa je bil podpirati prizadevanja držav članic na področju zaščite ljudi in kritične infrastrukture pred terorističnimi napadi ter drugimi incidenti, povezanimi z varnostjo, ter pripravljanja na ta tveganja in njihovega preprečevanja.

1.2. Večletni finančni okvir za obdobje 2014–2020

Znotraj celovitega okvira Sklada za notranjo varnost se bodo iz instrumenta finančne podpore na področju policijskega sodelovanja, preprečevanja kriminala in boja proti njemu ter kriznega upravljanja črpala sredstva za policijsko sodelovanje, izmenjavo in dostop do informacij, preprečevanje kriminala in boj proti čezmejnemu ter resnemu in organiziranemu kriminalu, vključno s terorizmom, zaščito ljudi in kritične infrastrukture pred varnostnimi incidenti ter učinkovito obvladovanje tveganj in kriz, povezanih z varnostjo.

Zato je treba posebna programa ISEC in CIPS, iz katerih se v okviru večletnega finančnega okvira za obdobje 2007–2013 zagotavlja finančna podpora za to področje politike, razveljaviti z učinkom od 1. januarja 2014, pri čemer se bodo uporabljale prehodne določbe.

Posebni program ISEC razveljavlja Uredba o vzpostavitvi instrumenta finančne podpore na področju policijskega sodelovanja, preprečevanja kriminala in boja proti njemu ter kriznega upravljanja v okviru Sklada za notranjo varnost (v nadaljnjem besedilu: uredba o uvedbi policijskega sodelovanja v okviru Sklada za notranjo varnost).

Za razveljavitev posebnega programa CIPS pa je zaradi drugačnih pravil glasovanja na podlagi njegove dvojne pravne podlage (ES, Euratom) potreben ločen pravni akt. Zato je zadnja določba v zvezi z začetkom veljavnosti tega sklepa oblikovana tako, da bo razveljavitev posebnega programa CIPS sovpadala z začetkom veljavnosti uredbe o uvedbi policijskega sodelovanja v okviru Sklada za notranjo varnost, kar bo imelo isti učinek, kot če bi bila določba o razveljavitvi posebnega programa CIPS vključena v sami uredbi o uvedbi policijskega sodelovanja v okviru Sklada za notranjo varnost. Razveljavitev obeh posebnih programov, tj. CIPS in ISEC, bo tako urejena na isti način.

2. PRAVNI ELEMENTI PREDLOGA

2.1. Vsebina predlaganega ukrepa

Komisija glede na navedeno predlaga, da se sklep o uvedbi posebnega programa CIPS razveljavi z učinkom od 1. januarja 2014.

2.2. Pravna podlaga

Sklep Sveta 2007/124/ES, Euratom je bil sprejet na podlagi člena 308 Pogodbe o ustanovitvi Evropske skupnosti in člena 203 Pogodbe o ustanovitvi Evropske skupnosti za atomsko energijo.

Pravna podlaga tega predloga za razveljavitev navedenega sklepa Sveta sta člen 352 Pogodbe o delovanju Evropske unije in člen 203 Pogodbe o ustanovitvi Evropske skupnosti za atomsko energijo.

3. PRORAČUNSKE POSLEDICE

Predlog nima neposrednih posledic za proračun EU.

2013/0281 (APP)

Predlog

SKLEP SVETA

o razveljavitvi Sklepa Sveta 2007/124/ES, Euratom

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 352 Pogodbe,

ob upoštevanju Pogodbe o ustanovitvi Evropske skupnosti za atomsko energijo, zlasti člena 203 Pogodbe,

ob upoštevanju predloga Evropske komisije,

po predložitvi osnutka zakonodajnega akta nacionalnim parlamentom,

ob upoštevanju odobritve Evropskega parlamenta[1],

v skladu s posebnim zakonodajnim postopkom,

ob upoštevanju naslednjega:

(1) Sklep Sveta 2007/124/ES, Euratom o uvedbi posebnega programa „Preprečevanje, pripravljenost in obvladovanje posledic v zvezi s terorizmom ter drugimi tveganji, povezanimi z varnostjo“ kot dela Splošnega programa o varnosti in varstvu svoboščin za obdobje 2007–2013 zajema obdobje od 1. januarja 2007 do 31. decembra 2013.

(2) V okviru Sklada za notranjo varnost se uvede instrument finančne podpore na področju policijskega sodelovanja, preprečevanja kriminala in boja proti njemu ter kriznega upravljanja za obdobje od 1. januarja 2014 do 31. decembra 2020[2].

(3) Sklep Sveta 2007/124/ES, Euratom bi bilo zato treba razveljaviti z učinkom od 1. januarja 2014 –

SPREJEL NASLEDNJI SKLEP:

Člen 1

Sklep Sveta 2007/124/ES, Euratom se razveljavi z učinkom od 1. januarja 2014.

Člen 2

1. Ta razveljavitev ne vpliva na nadaljevanje ali spremembo projektov, vključno z njihovim popolnim ali delnim preklicem, do njihovega zaključka ali na finančno pomoč, ki jo je Komisija odobrila na podlagi Sklepa Sveta 2007/124/ES, Euratom, ali na katero koli drugo zakonodajo, ki se za navedeno pomoč uporablja 31. decembra 2013.

2. Komisija pri sprejemanju sklepov o sofinanciranju v okviru instrumenta finančne podpore na področju policijskega sodelovanja, preprečevanja kriminala in boja proti njemu ter kriznega upravljanja v okviru Sklada za notranjo varnost upošteva ukrepe, ki so bili sprejeti na podlagi Sklepa Sveta 2007/124/ES, Euratom pred [datum objave v Uradnem listu] in imajo finančne posledice v obdobju, ki ga zajema navedeno sofinanciranje.

3. Zneske, dodeljene za sofinanciranje, ki jih je v obdobju od 1. januarja 2011 do 31. decembra 2013 odobrila Komisija in za katere zahtevani dokumenti za zaključek ukrepov niso bili poslani Komisiji v roku za predložitev končnega poročila, Komisija samodejno sprosti do 31. decembra 2017, kar sproži vračilo neupravičeno izplačanih zneskov.

Zneski v zvezi z ukrepi, ki so bili začasno ustavljeni zaradi sodnih postopkov ali upravnih pritožb z odložitvenim učinkom, se ne upoštevajo pri izračunu zneska, ki se samodejno sprosti.

4. Države članice Komisiji do 30. junija 2015 predložijo poročilo o oceni rezultatov in učinku ukrepov, sofinanciranih na podlagi Sklepa Sveta 2007/124/ES, Euratom, za obdobje 2011–2013.

5. Komisija Evropskemu parlamentu in Svetu do 31. decembra 2015 predloži poročilo o doseženih rezultatih ter o kvantitativnih vidikih izvajanja Sklepa Sveta 2007/124/ES, Euratom, za obdobje 2011–2013.

Člen 3

1. Ta sklep začne veljati z dnem začetka veljavnosti Uredbe Evropskega parlamenta in Sveta o vzpostavitvi instrumenta finančne podpore na področju policijskega sodelovanja, preprečevanja kriminala in boja proti njemu ter kriznega upravljanja v okviru Sklada za notranjo varnost (v nadaljnjem besedilu: uredba o uvedbi policijskega sodelovanja v okviru Sklada za notranjo varnost).

2. Če začne uredba o uvedbi policijskega sodelovanja v okviru Sklada za notranjo varnost veljati pred dnem objave tega sklepa v Uradnem listu Evropske unije, začne ta sklep veljati dan po objavi.

Člen 4

Ta sklep je naslovljen na države članice v skladu s Pogodbama.

V Bruslju,

Za Svet

Predsednik

[1] UL C, …, str. ..

[2] Predlog uredbe Evropskega parlamenta in Sveta o vzpostavitvi instrumenta finančne podpore na področju policijskega sodelovanja, preprečevanja kriminala in boja proti njemu ter kriznega upravljanja v okviru Sklada za notranjo varnost, COM(2011) 753.